**Prædiken ved indvielse af folkeskoven**

**Velkomst og afsløring**

Bibelen starter i haven, Edens have, hvor Adam og Eva får alt givet og bare skal leve ubekymret af de frugter, de kan plukke af træerne. Men Adam og Eva kunne ikke nøjes med at tage imod. De ville også gerne tænke selv og handle selv. Og de blev derfor smidt ud af haven og fandt sig et sted at bo og dyrke jorden. Der fik de to sønner. Den ene, Kain, der slog den anden, Abel, ihjel og selv blev drevet på flugt. Det eneste vi ved er, at Kain som det første grundlagde en by, og på den måde så bliver Abel billedet på landmanden og den jord, hvis afgrøder vi lever af, mens Kain bliver billedet på byboen og det samfund, som vi hele tiden stræber imod at skabe. Bibelen fortæller om det at slå rødder, bygge byer, blive fordrevet, være på flugt og vandring og finde nye rødder, hele tiden på vej, mens vi søger hinandens selskab men også skaber splid imellem hinanden. Den handler om vores forhold til skaberværket, jorden, landet og alle de levende væsner, som vi deler den med, og så vores eget samfund, livet i byen. Den sidste fortælling i bibelen ender med at Gud bliver alt i alle, og billedet på denne samhørighed er netop en by. Det himmelske Jerusalem, hvor alt det, vi har kæmpet med og kæmpet for, bliver forsonet.

Her i Sneptrup kender vi alt til marker og skov og land, men også til byen og dens blodårer, nemlig motorvejen, som kan høres her i baggrunden og som denne skov står som en slags protest eller kommentar til. I dag skal vi byde velkommen til fire nye figurer her i skoven, der ikke kunne være bedre valgt end netop disse, nemlig Adam, Eva, Kain og Abel.

**Tekstlæsning**:

1. Mosebog 2,1-9

Dengang Gud Herren skabte jord og himmel, var der endnu ingen buske på jorden, og ingen planter var spiret frem, for Gud Herren havde ikke ladet det regne på jorden, og der var ingen mennesker til at dyrke agerjorden, men en kilde brød frem af jorden og vandede hele agerjorden. Da formede Gud Herren mennesket af jord og blæste livsånde i hans næsebor, så mennesket blev et levende væsen.

Gud Herren plantede en have i Eden ude mod øst, og der satte han det menneske, han havde formet. Gud Herren lod alle slags træer, der var dejlige at se på og gode at spise af, vokse frem af jorden, også livets træ midt i haven og træet til kundskab om godt og ondt. I Eden udsprang en flod, der vandede haven. Gud Herren tog mennesket og satte ham i Edens have, for at han skulle dyrke og vogte den.

**Johs. Åbenbaring 21, 1-7**

Og jeg så en ny himmel og en ny jord. For den første himmel og den første jord forsvandt, og havet findes ikke mere. Og den hellige by, det ny Jerusalem, så jeg komme ned fra himlen fra Gud, rede som en brud, der er smykket for sin brudgom. Og jeg hørte en høj røst fra tronen sige:

Nu er Guds bolig hos menneskene,

han vil bo hos dem,

og de skal være hans folk,

og Gud vil selv være hos dem.

 Han vil tørre hver tåre af deres øjne,

og døden skal ikke være mere,

ej heller sorg, ej heller skrig, ej heller pine skal være mere.

Thi det, der var før, er forsvundet.

 Og han, der sidder på tronen, sagde: »Se, jeg gør alting nyt!« »Det er sket. Jeg er Alfa og Omega, begyndelsen og enden. Den, der tørster, vil jeg give af kilden med livets vand for intet.

**Prædiken**

En mand og en kvinde drog ud i verden for at finde sig et sted at kalde sig deres egen. Landskabet strakte sig så langt øjet rakte og ingen steder var der andre mennesker at se. Til sidst fandt de et godt sted at slå sig ned. “Se, hvor smukt og helt aldeles fantastisk her er”, sagde de til hinanden. “Hvor er vi heldige, at vi har hinanden og disse smukke omgivelser at boltre os i”, tænkte de.

Jorden viste sig at være frodig, og inden længe havde de skabt en blomstrende have og en frugtbar gård med et hegn omkring til at beskytte sig mod de vilde dyr. Som årene gik, de fik børn og deres børn fik børn, voksede deres sted, det bredte sig ud over stadig større områder. Skove blev fældet. Miner blev gravet. Huse og veje blev bygget. Og intet var længere som dengang de første to mennesker slog lejr og besluttede sig for, at her ville de bo. Her hørte de til.

Alt omkring dem var blevet omformet, taget i anvendelse, udnyttet. Alt havde en nyttig funktion. Ingen tænkte længere over, at hegnet for længst var fjernet. De dage, hvor man stadig kunne frygte for de vilde dyr, eller at harmløse infektioner skulle betyde enden på ens liv, var nemlig for længst forbi. Aldrig havde noget menneske levet så trygt og godt, så længe og så rigt. De kunne med stolthed sige: “Se, hvad vi har udrettet! Se, hvor meget vi kan! Se, alt det, der hører os til!”

Men naturligvis var det ikke sådan, at alting var godt her. For mens de med rette kunne sige: “Se alt det, vi har udrettet”, så var det i virkeligheden svært for den enkelte at pege på, hvad de midt al denne herlighed præcis havde skabt. De var jo så mange om det, og hver især havde de blot en lille andel i det. Huset de boede i, havde andre bygget. Tøjet, de gik i, havde andre syet. Maden, de spiste, havde andre produceret. Og sådan kunne man blive ved med stort set alt. Aldrig havde noget menneske ejet så meget og dog hver især kun skabt så lidt. De havde hinanden at takke for alt det, de ejede, men også kun hinanden at bebrejde, når noget ikke var, som det skulle være. Præcis hvem det drejede sig om, kunne man sjældent afgøre.

Nogle mennesker begyndte at stille spørgsmålstegn ved, hvad der var meningen med det hele. Men de mødte ikke meget forståelse. Der rejste sig i stedet en storm af protester mod dem, og de holdt enten mund eller forsøgte at finde tilbage til den have, de første mennesker engang havde beboet. Overalt, hvor de ledte, fandt de kun flere mennesker og flere huse og flere veje. På deres vandringer fik de øje på resterne af den have, der engang havde været over det hele, så prægtig og så mangfoldig. De så, hvordan haveb var blevet dresseret og ensrettet. De så de dyr, der kæmpede for at overleve på stadig mindre plads. De så skeletterne af dem, der ikke længere fandtes. Og havde de først fået øje for alt det, der ikke længere var, som det engang havde været, kunne de ikke få øjnene fra det. De så det nu, overalt.

Ja, de så, hvordan naturen var overalt, i mudderet, der var blevet til mursten, i sandet og kalken, der var blevet til vinduer, den sprællevende laks, der nu lå orange og opskåret under emballagen, de træer, der nu var formet til borde og stole. Alt var natur, som havde føjet sig under menneskets vilje og nu blot et redskab i menneskers formål. Den havde mistet sin værdighed og selvstændighed - i hvert fald i menneskers øjne. For de så kun sig selv.

De mennesker, der var taget på vandring til udkanterne fortalte de andre mennesker om, hvad de så, og med tiden var der mange, der samlede sig i protest. Fra alle afkroge samledes de og mødtes for at sige fra. “Denne jord tilhører ikke os”, råbte de. “Vi har kun fået den til låns, og vi kan ikke gøre, hvad vi bare har lyst til”. Men de ville ikke høre. De blev endnu engang sure og drev dem på flugt. “Selvfølgelig er det os, der ejer det, for vi har selv formet og skabt det. Det er vores egen kløgt, vilje og evner, der har sørget for, at vi ikke længere skal frygte for de vilde dyr og små infektioner. Hvad vil I have, at vi skal gøre? Skal vi leve i huler igen og frygte for selv den mindste bakterie?”

På det tidspunkt var der en mand og en kvinde, der begyndte at vandre rundt på vejene. Man kunne næsten forledes til at tro, at det var de samme to mennesker, der i sin tid havde slået sig ned og bygget den første have og gård og sat hegn op til beskyttelse, hvis ikke det var fordi, det var så længe side. De sagde ikke noget, men rundt om dem fløj insekter og fugle i alverdens forskellige farver og former og deres tøj var spundet sammen af et virvar af levende blomster og planter, der strålede som en sol. Hvor de gik, spirede der planter op, selv tværs igennem den hårde asfalt. Det var som om, at asfalten blev blød og spraglet som en blomstereng. Og alle, der så de to skikkelser blev forundret og måske også en lille smule skræmt.

Der gik ikke længe, før der kom klager over alle de forandringer, der fulgte i kølvandet på de to vandrende mennesker. Hvem skulle reparere vejene og hvem skulle betale for ukrudtsmidlerne og hvem skulle rette op på skaderne i bygninger? Hvad ville det ikke ende med? Menneskehedens undergang? Det blev snart klart, at noget måtte gøres, og efter en hurtig rådslagning blev man enige om, at de to var så stor en trussel, at man måtte sørge for at få dem af vejen, slå dem ihjel. Og selvom det virkede lidt forkert at slå noget så smukt og livgivende ihjel, så blev man enige om, at det var den eneste udvej, hvis man ville undgå at alt det, menneskene havde opbygget, ville blive forvandlet til ukendelighed. Og man sørgede for at det blev gjort i al offentlighed, så dem der var begyndt at håbe på, at disse to mennesker indvarslede en ny tid, skulle mærke, at det aldrig kom til at ske.

Men en ny tid, det kom der. Blot ikke helt som man havde forestillet sig. Da man havde fjernet de sidste rester af planter og dyr fra de to menneskers vandringer, begyndte det at lugte. Stanken af lig og kompost blev mere og mere umiskendelig. Uvejr kom hyppigere og voldsommere. Og der opstod uro mellem menneskene, der frygtede for hinanden. Der blev kamp om at bo de færre og færre steder, hvor stanken endnu ikke var tydelig og hvor vejret ikke var så voldsomt, men så snart de steder var blevet fyldt op af mennesker, kom stanken også der, og uvejrene tog til. Til sidst var der ikke noget sted at være.

Havde historien endt her, ville det jo være meget sørgeligt og håbløst. Men historier, der fortælles her i kirkerummet er aldrig fortalt for at tage håbet fra os. Eller finde anledning til at pege fingre af andre. Denne historie handler om os alle. Om det blik, vi har på verden omkring os, et blik, der ikke ser andet end ressourcer, vi kan gøre med, hvad vi vil, et blik, der hvis det får lov til at stå alene kommer til at ødelægge hele kloden og i sidste ende os selv. Det er i menneskets lod at omforme jorden til marker, haver, huse, veje, parker og alleer, og dem der går rundt og leder efter haven, der var engang, vil aldrig finde den. Men måske vi en dag vil få øje på andet end os selv og det, vi har formet, når vi ser os omkring. Opdage, at der er en grund til, at vi har to øjne og ikke kun et, og fordi vi har de to øjne, kan få øje på noget helt tredje. “Se, jeg gør alting nyt”, siger Gud i Johannes Åbenbaringen, idet han viser en by, hvor ingen længere behøver at være bange og hvor al den splid og fjendskab, der holder os på afstand af hinanden og får os til at ødelægge det for hinanden, ja ligefrem at ødelægge hinanden, ikke længere har magt over os. Her er haven og byen ikke hinandens fjender, men er smeltet sammen og blevet hinandens forudsætninger. “Se, jeg gør alting nyt”.

Hvor det ene øje ser os selv og alt det fantastiske, vi kan skabe, så ser det andet øje alt omkring os som noget helt og aldeles fremmed, noget andet end os selv, noget, der gør krav på en selvstændig og ukrænkelig værdighed. Først når vi se begge dele ligeså klart, kan vi måske få øje på det tredje, alt det der ligger imellem os og som viser os hen til den skaberånd, der siger, “Se, jeg gør alting nyt!

Jeg sagde, at historien ikke sluttede med, at der ikke længere var noget sted at være. Nej, historien fortsætter her, hvor vi sidder. Den fortsætter med dig og mig. Den fortsætter, når vi går hjem herfra og midt i alt det, vi har formet og skabt, får øje på de andre mennesker og den anden natur, den natur, der ikke er os selv og ser, at livet er et under og en gave, der altid er fuldkommen ny som på skabelsens morgen, og som vi derfor skal passe på og dele med hinanden. “Se, jeg gør alting nyt.

*Lov og tak og evig ære, være dig vor Gud, Fader, Søn og Helligånd, du som var, er og bliver, én sand treenig Gud, højlovet fra første begyndelse, nu og i al evighed. Amen.*